CELEX: 32018D1130(01)
Language: mt
Date: 2018-11-26 00:00:00
Title: Deċiżjoni ta’ Implimentazzjoni tal-Kummissjoni tas-26 ta’ Novembru 2018 dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għall-approvazzjoni ta’ emenda mhux minuri fl-ispeċifikazzjoni ta’ prodott imsemmi fl-Artiklu 53 tar-Regolament (UE) Nru 1151/2012 tal-Parlament Ewropew u tal-Kunsill għall-isem “Lechazo de Castilla y León” (IĠP)

30.11.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 432/3
               
            
         DEĊIŻJONI TA’ IMPLIMENTAZZJONI TAL-KUMMISSJONI
         tas-26 ta’ Novembru 2018
         dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għall-approvazzjoni ta’ emenda mhux minuri fl-ispeċifikazzjoni ta’ prodott imsemmi fl-Artiklu 53 tar-Regolament (UE) Nru 1151/2012 tal-Parlament Ewropew u tal-Kunsill għall-isem “Lechazo de Castilla y León” (IĠP)
         (2018/C 432/03)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 50(2)(a), flimkien mal-Artikolu 53(2) tiegħu,
         Billi:
         
                     (1)
                  
                  
                     Spanja bagħtet applikazzjoni għal approvazzjoni ta’ emenda mhux minuri, għall-ispeċifikazzjoni tal-prodott “Lechazo de Castilla y León” (IĠP) skont l-Artikolu 49(4) tar-Regolament (UE) Nru 1151/2012.
                  
               
                     (2)
                  
                  
                     Skont l-Artikolu 50 tar-Regolament (UE) Nru 1151/2012, il-Kummissjoni vvalutat l-applikazzjoni u kkonkludiet li din tissodisfa r-rekwiżiti stabbiliti f’dak ir-Regolament.
                  
               
                     (3)
                  
                  
                     Sabiex tiġi permessa l-preżentazzjoni ta’ avviżi ta’ oppożizzjoni skont l-Artikolu 51 tar-Regolament (UE) Nru 1151/2012, l-applikazzjoni għal approvazzjoni ta’ emenda mhux minuri, għall-ispeċifikazzjoni tal-prodott kif imsemmi fl-ewwel subparagrafu tal-Artikolu 10(1) tar-Regolament ta’ Implimentazzjoni tal-Kummissjoni (UE) Nru 668/2014 (2), li jinkludi d-dokument uniku emendat u r-referenza għall-pubblikazzjoni tal-ispeċifikazzjoni tal-prodott rilevanti għall-isem irreġistrat “Lechazo de Castilla y León” (IĠP), jenħtieġ li tiġi ppubblikata f’Il-Ġurnal Uffiċjali tal-Unjoni Ewropea,
                  
               DDEĊIEDIET KIF ĠEJ:
         
            Artikolu Uniku
            L-applikazzjoni għal approvazzjoni ta’ emenda mhux minuri, għall-ispeċifikazzjoni tal-prodott kif imsemmi fl-ewwel subparagrafu tal-Artikolu 10(1) tar-Regolament ta’ Implimentazzjoni (UE) Nru 668/2014, li jinkludi d-dokument uniku emendat u r-referenza għall-pubblikazzjoni tal-ispeċifikazzjoni tal-prodott rilevanti għall-isem irreġistrat “Lechazo de Castilla y León” (IĠP), jinsab fl-Anness ta’ din id-Deċiżjoni.
            Skont l-Artikolu 51 tar-Regolament (UE) Nru 1151/2012, il-pubblikazzjoni ta’ din id-Deċiżjoni għandha tagħti d-dritt ta’ oppożizzjoni għall-emenda msemmija fl-ewwel paragrafu ta’ dan l-Artikolu fi żmien tliet xhur mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, is-26 ta’ Novembru 2018.
            
               
                  Għall-Kummissjoni
               
               Phil HOGAN
               
                  Membru tal-Kummissjoni
               
            
         
         
            (1)  ĠU L 343, 14.12.2012, p. 1.
         
            (2)  Ir-Regolament ta’ Implimentazzjoni tal-Kummissjoni (UE) Nru 668/2014 tat-13 ta’ Ġunju 2014 li jistabbilixxi regoli għall-applikazzjoni tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel (ĠU L 179, 19.6.2014, p. 36).
      
      
         
            ANNESS
            APPLIKAZZJONI GĦALL-APPROVAZZJONI TA’ EMENDA MHUX MINURI FL-ISPEĊIFIKAZZJONI TA’ DENOMINAZZJONI TA’ ORIĠINI PROTETTA JEW TA’ INDIKAZZJONI ĠEOGRAFIKA PROTETTA
            
               Applikazzjoni għall-approvazzjoni ta’ emenda skont l-ewwel subparagrafu tal-Artikolu 53(2), tar-Regolament (UE) Nru 1151/2012
            
            
               “Lechazo de Castilla y León”
            
            
               Nru tal-UE: PGI-ES-02188 — 26.9.2016
            
            
               DOP ( ) IĠP ( X )
            
            1.   Grupp applikant u interess leġittimu
            
            
                        Isem:
                     
                     
                        Consejo Regulador de la Indicación Geográfica Protegida Lechazo de Castilla y León
                     
                  
                        Indirizz:
                     
                     
                        
                                    Ctra. La Aldehuela, No 23,
                                 
                              
                                    49029 Zamora
                                 
                              
                                    Zamora
                                 
                              
                                    ESPAÑA
                                 
                              
                  
                        Tel.
                     
                     
                        +34 980525340/616007356
                     
                  
                        Email:
                     
                     
                        info@lechazodecastillayleon.es
                     
                  Il-grupp applikant jirrappreżenta l-interessi kollettivi tal-produtturi tal-“Lechazo de Castilla y León” u huwa parti interessata leġittima fl-applikazzjoni għal emenda tal-Ispeċifikazzjoni tal-Indikazzjoni Ġeografika Protetta “Lechazo de Castilla y León” u huwa wkoll responsabbli għall-ħarsien tagħha.
            2.   Stat Membru jew Pajjiż Terz
            
            Spanja
            3.   L-intestatura tal-ispeċifikazzjoni tal-prodott affettwata mill-emenda/i
            
            
                        —
                     
                     
                        ☐
                     
                     
                        Isem il-prodott
                     
                  
                        —
                     
                     
                        ☒
                     
                     
                        Deskrizzjoni tal-prodott
                     
                  
                        —
                     
                     
                        ☒
                     
                     
                        Żona ġeografika
                     
                  
                        —
                     
                     
                        ☒
                     
                     
                        Prova tal-oriġini
                     
                  
                        —
                     
                     
                        ☒
                     
                     
                        Metodu ta’ produzzjoni
                     
                  
                        —
                     
                     
                        ☐
                     
                     
                        Rabta
                     
                  
                        —
                     
                     
                        ☒
                     
                     
                        Tikkettar
                     
                  
                        —
                     
                     
                        ☒
                     
                     
                        Oħrajn (korp ta’ kontroll).
                     
                  4.   Tip ta’ emenda/i
            
            
                        —
                     
                     
                        ☐
                     
                     
                        Emenda għall-ispeċifikazzjoni ta’ DOP jew IĠP irreġistrata li ma tistax titqies bħala emenda minuri skont it-tielet subparagrafu tal-Artikolu 53(2) tar-Regolament (UE) Nru 1151/2012
                     
                  
                        —
                     
                     
                        ☒
                     
                     
                        Emenda għall-ispeċifikazzjoni ta’ DOP jew IĠP irreġistrata, li għaliha ma ġiex ippubblikat dokument uniku (jew ekwivalenti), li ma tistax titqies bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012
                     
                  5.   Emendi
            
            
               Emenda Nru 1
            
            Deskrizzjoni tal-prodott: l-eliminazzjoni tar-rekwiżit ta’ kontroll tal-piż ħaj massimu tal-ħrief tal-ħalib fil-mument tal-qatla fil-biċċerija.
            Din it-tneħħija tal-kejl tal-piż ħaj fil-mument tal-qatla fil-biċċerija qed tintalab minħabba li tirdoppja l-użin tal-karkassa, kejl diġà kkontrollat li huwa aktar preċiż u oġġettiv u limiegħu hemm korrelazzjoni diretta.
            Bis-saħħa tal-kontroll tal-piż tal-karkassa u ż-żamma tar-rekwiżiti aktar importanti għad-determinazzjoni tal-kwalità tal-karkassa tal-ħrief tal-ħalib, bħat-tip ta’ għalf, il-kulur, il-konformazzjoni u s-simna, li kollha huma parametri fl-ispeċifikazzjoni tal-IĠP “Lechazo de Castilla y León”, il-prodott se jkompli jissodisfa l-kriterji ta’ kwalità stabbiliti għal-laħam tal-ħaruf tal-IĠP.
            Barra minn hekk, ta’ min jinnota li l-proċess ta’ klassifikazzjoni u tikkettar tal-karkassi tal-IĠP “Lechazos de Castilla y León” jeħtieġ l-ispezzjoni ta’ kull karkassa. Jekk karkassa tkun barra mill-firxa ta’ piżijiet speċifikati fl-ispeċifikazzjoni, din tiġi miċħuda awtomatikament. Il-karkassi li l-piż tagħhom jikkonforma mal-ispeċifikazzjoni huma soġġetti għal spezzjoni tal-parametri l-oħra (konformazzjoni, kulur tal-laħam, kulur tax-xaħam estern, ammont ta’ xaħam tal-kliewi, preżenza tal-omentum, eċċ.).
            Test li jitħassar
            Piż ħaj fil-mument tal-qatla: minn 9 sa 12-il kg.
            
               Emenda Nru 2
            
            Deskrizzjoni tal-prodott: eliminazzjoni tal-kontroll tal-età tal-qatla tal-annimal.
            It-terminu ħaruf tal-ħalib ifisser li l-ferħ tan-nagħġa għadu jieħu mill-ħalib tal-omm. B’hekk huwa direttament relatat mat-tip ta’ dieta u mhux mal-età. L’età hija konsegwenza ddeterminata mill-mument tal-ftim naturali.
            Dan it-tħassir huwa maħsub biex jevita spezzjonijiet doppji minħabba li dan il-parametru huwa direttament relatat ma’ parametri oħra inklużi fl-ispeċifikazzjoni u li allura jiġu kkontrollati, bħall-piż tal-karkassa, il-kulur u l-grad tas-simna.
            Qed jiġi propost li jitneħħa l-kontroll tal-età tal-qatla billi l-ispezzjoni individwali tal-karkassi tiżgura l-konformità mar-rekwiżiti ta’ kwalità stabbiliti fl-ispeċifikazzjoni.
            Il-kriterji użati biex jiddefinixxu l-kwalità tal-karkassa ta’ dan it-tip ta’ annimali ta’ età żgħira u li huma mitmugħa biss bil-ħalib tal-omm huma primarjament il-kulur, is-simna u l-piż.
            Il-piż tal-karkassa huwa marbut mill-qrib mal-età tal-qatla: aktar ma jkollu żmien l-annimal, aktar jiżdied il-piż tal-karkassa.
            Il-kontrolli stabbiliti fl-ispeċifikazzjonihuma biżżejjed biex jiżguraw li l-annimal jiġi mitmugħ esklussivament bil-ħalib tal-omm sal-mument tal-qatla, li huwa element essenzjali li jagħti lill-prodott l-ispeċifiċità tiegħu. Barra minn hekk, jeżistu kontrolli biex jiżguraw li l-ħrief tal-ħalib jiġu mitmugħin esklussivament il-ħalib tal-omm:
            
                        —
                     
                     
                        reġistrazzjoni u kontrolli perjodiċi tal-irziezet li l-ħrief tagħhom huma mitmugħa esklussivament bil-ħalib tal-omm;
                     
                  
                        —
                     
                     
                        spezzjoni tal-kulur tal-karkassa, roża ċar jew abjad lewn il-perla (kulur li jirriżulta mill-għalf ibbażat fuq il-ħalib);
                     
                  
                        —
                     
                     
                        kontroll tax-xaħam estern, tal-omentum u tax-xaħam tal-kliewi (ta’ kulur abjad lewn ix-xemgħa, mill-inqas 50 % tal-wiċċ tal-kliewi miksi);
                     
                  
                        —
                     
                     
                        analiżi organolettika tal-prodott finali.
                     
                  Il-proċess tal-klassifikazzjoni u t-tikkettar tal-karkassi tal-IĠP “Lechazos de Castilla y León” isir permezz tal-ispezzjoni individwali tal-karkassi, li matulha jiġu vverifikati l-parametri msemmija hawn fuq. Għaldaqstant, huwa l-kontroll tal-piż tal-karkassa, tal-kulur u tal-grad tas-simna tal-ħrief tal-ħalib li jiżgura li l-annimali ma jinqatlux wara l-età ta’ 35 jum u li jiġu mitmugħa bil-ħalib tal-omm. Annimal ippreżentat għall-klassifikazzjoni li jkollu iktar minn 35 jum u li jkun kiber b’mod normali u armonjuż ikollu piż tal-karkassa akbar mill-piż tal-karkassa massimu stabbilit u jiġi miċħud. Anke jekk dan l-annimal ikollu aktar minn 35 jum u l-karkassa tiegħu ma taqbiżx il-piż massimu stabbilit tal-karkassa (każ rari ħafna), din il-klassifikazzjoni tiġi miċħuda minħabba li l-annimal ma jkollux proporzjonijiet armonjużi, ma jkollux xaħam tal-kliewi u laħmu jkun aktar skur.
            Għaldaqstant, huwa l-kontroll tal-piż tal-karkassa, tal-kulur u tal-grad tas-simna tal-ħrief tal-ħalib li jiżgura li l-annimali ma jinqatlux wara l-età ta’ 35 jum u li jiġu mitmugħa bil-ħalib tal-omm. Din l-emenda ma taffettwax il-metodu tal-produzzjoni u ma taffettwax il-kwalità tal-prodott finali.
            Test li jitħassar
            Età fil-mument tal-qatla: sa 35 jum.
            
               Emenda Nru 3
            
            Deskrizzjoni tal-prodott:
            Il-kliem ta’ dan il-paragrafu nbidel biex tiġi evitata kwalunkwe konfużjoni bejn il-piż tal-karkassa u l-preżentazzjoni tal-prodott, u l-informazzjoni mogħtija fuq l-oriġini tal-espressjoni lokali “lechazo” (ħaruf tal-ħalib) ġiet estiża. Il-possibbiltà li l-prodott jiġi ppreżentat f’nofs karkassa u f’qatgħat primarji żdiedet wkoll fost il-forom ta’ preżentazzjoni tal-prodott, minħabba l-iżviluppi fid-drawwiet alimentari tal-konsumaturi, konsegwenza tal-bidliet soċjodemografiċi fil-popolazzjoni u li wasslu għal bidliet fil-mudelli ta’ konsum. Wieħed mill-mudelli li nbidel huwa d-domanda għall-prodotti tal-ikel f’formati iżgħar minħabba li l-familji ċkienu iżda mingħajr ma naqset il-kwalità ta’ dawn il-prodotti.
            Il-kliem attwali fl-ispeċifikazzjoni:
            Il-kelma “lechazo” tirreferi għaż-żgħir, raġel jew mara, ta’ nagħġa li għadu qed jitredda’. Dan it-terminu jintuża fir-reġjun tal-wied ta’ Duero.
            In-nagħaġ adatti għall-produzzjoni tal-“Lechazos de Castilla y León” jappartjenu għar-razez li ġejjin:
            
                        —
                     
                     
                        Churra
                     
                  
                        —
                     
                     
                        Castellana
                     
                  
                        —
                     
                     
                        Ojalada
                     
                  u l-uniku inkroċjar permess huwa bejn dawn ir-razez.
            Il-ħaruf “Lechazo de Castilla y León” jissodisfa l-kundizzjonijiet li ġejjin:
            
                        —
                     
                     
                        ħaruf jew ħarufa
                     
                  
                        —
                     
                     
                        piż ħaj fil-qatla: minn 9 sa 12-il kg
                     
                  
                        —
                     
                     
                        età fil-mument tal-qatla: sa 35 jum.
                     
                  Il-karkassi tal-kategoriji “extra” u “primera” msemmija fl-istandard tal-kwalità fis-seħħ u li għandhom il-karatteristiċi li ġejjin huma koperti mill-indikazzjoni ġeografika protetta “Lechazos de Castilla y León”:
            
                        —
                     
                     
                        il-piż tal-karkassa: żewġ preżentazzjonijiet possibbli:
                        
                                    (a)
                                 
                                 
                                    bla ras, mingħajr ġewwieni u omentum: minn 4,5 sa 7 kg
                                 
                              
                                    (b)
                                 
                                 
                                    bir-ras, il-ġewwieni u l-omentum: minn 5,5 sa 8 kg
                                 
                              
                  
                        —
                     
                     
                        karatteristiċi tax-xaħam: xaħam estern ta’ kulur abjad lewn ix-xemgħa. L-omentum jiksi l-karkassa. Mill-inqas nofs il-wiċċ tal-kliewi huwa miksi bix-xaħam.
                     
                  
                        —
                     
                     
                        Konformazzjoni: Profil rettilineari b’tendenza li jkun subkonvess.
                     
                  Proporzjonijiet armonizzati.
            Truf kemmxejn għat-tond.
            
                        —
                     
                     
                        Kulur tal-laħam: abjad lewn il-perla jew roża ċar.
                     
                  
                        —
                     
                     
                        karatteristiċi tal-laħam: laħam tari ħafna bi ftit xaħam fil-muskoli, immerraq sew u jinħass artab ħafna.
                     
                  Il-ħrief jiġu mitmugħa esklussivament bil-ħalib tal-omm.
            Għandu jiġi emendat kif ġej:
            Il-prodott ġej mill-ferħ tan-nagħġa, ħaruf jew ħarufa, imwieled u mrobbi fit-territorju tal-komunità awtonoma ta’ Castilla y León, li jappartjeni għar-razez Churra, Castellana, Ojalada jew mill-inkroċjar bejn dawn ir-razez, mitmugħ esklussivament bil-ħalib tal-omm.
            It-terminu “lechazo” (ħaruf tal-ħalib) huwa espressjoni lokali li ġejja mill-kelma “leche” (ħalib) u li tiddeskrivi l-ferħ tan-nagħġa, ħaruf jew ħarufa, li għadu jitredda’ minn ommu.
            L-indikazzjoni ġeografika “Lechazo de Castilla y León” tkopri l-karkassi li jissodisfaw il-karatteristiċi li ġejjin:
            
                        —
                     
                     
                        il-piż tal-karkassa: bejn 4,5 u 7 kg. Jekk il-karkassa tiġi ppreżentata bir-ras u l-ġewwieni, dan il-piż jiżdied b’1 kg;
                     
                  
                        —
                     
                     
                        klassifikazzjoni tal-karkassa: kategorija A tal-ogħla kwalità, skont ir-regoli Ewropej fis-seħħ dwar il-klassifikazzjoni ta’ karkassi tan-nagħaġ;
                     
                  
                        —
                     
                     
                        preżentazzjonijiet: karkassa bir-ras u l-ġewwieni, karkassa mingħajr ras jew ġewwieni, nofs karkassa u qatgħat primarji;
                     
                  
                        —
                     
                     
                        konformazzjoni: profil rettilineari b’tendenza li jkun subkonvess, proporzjonijiet armonizzati u truf kemmxejn għat-tond;
                     
                  
                        —
                     
                     
                        karatteristiċi tax-xaħam: xaħam estern ta’ kulur abjad lewn ix-xemgħa. L-omentum jiksi l-karkassa. Mill-inqas nofs il-wiċċ tal-kliewi huwa miksi bix-xaħam;
                     
                  
                        —
                     
                     
                        kulur tal-laħam: abjad lewn il-perla jew roża ċar;
                     
                  
                        —
                     
                     
                        karatteristiċi tal-laħam: laħam tari ħafna bi ftit xaħam fil-muskoli, immerraq sew u jinħass artab ħafna.
                     
                  
               Emenda Nru 4
            
            Żona ġeografika:
            Iż-żona ġeografika tal-produzzjoni, li qabel kienet limitata għal ċerti muniċipalitajiet iddominati mill-kultivazzjoni taċ-ċereali, hija estiża biex tinkludi l-Komunità awtonoma kollha ta’ Castilla y León. Din l-estensjoni hija bbażata fuq id-data dwar iż-żona taċ-ċereali li tidher fid-dikjarazzjoni tal-PAK ta’ dawn l-aħħar snin u li tikkorrispondi għall-muniċipalitajiet kollha ta’ din il-komunità, u dwar l-eżistenza storika ta’ rziezet tan-nagħaġ tar-razez indiġeni churra, castellana u ojalada fil-komunità kollha ta’ Castilla y León. L-analiżi ta’ din id-data turi li 94,57 % tal-muniċipalitajiet ta’ Castilla y León huma żoni taċ-ċereali - madankollu, fid-dawl tar-rabta stabbilita fl-ispeċifikazzjoni, li hija bbażata fuq il-binomju nagħaġ indiġenu/reġjun taċ-ċereali u tgħaqqad il-prodott finali mal-ġeografija tar-reġjun, huwa raġonevoli li ż-żona tal-produzzjoni tiġi estiża għall-komunità kollha ta’ Castilla y León, peress li n-numru ta’ muniċipalitajiet li jistgħu jiġu esklużi huwa negliġibbli.
            Għalhekk il-produzzjoni hija permessa fil-periferija tar-reġjun, fejn wieħed isib ukoll mergħat naturali li għandhom rwol importanti fl-għalf tal-bhejjem.
            Iż-żona ġeografika proposta għall-IĠP “Lechazo de Castilla y León” timplika żieda ta’ 36,443 km2 meta mqabbla mas-57,784 km2 inklużi fil-verżjoni tal-ispeċifikazzjoni rreġistrata bħalissa.
            Il-kliem attwali fl-ispeċifikazzjoni,
            Iż-żona ta’ produzzjoni: muniċipalitajiet ta’ Castilla y León li jikkoinċidu mad-distribuzzjoni naturali tar-razez Churras, Castellana u Ojalada (l-ispeċifikazzjoni tagħti lista tal-muniċipalitajiet inklużi fiż-żona ġeografika, li m’hemmx għalfejn tiġi ripetuta hawn).
            Żona tal-qatlau tat-tirqim: Komunità ta’ Castilla y León.
            Għandu jiġi emendat kif ġej:
            Iż-żona ġeografika tal-produzzjoni, tal-qatlau tat-tirqim tal-ħrief tal-ħalib protetti tinkludi l-komunità awtonoma sħiħa ta’ Castilla y León.
            
               Emenda Nru 5
            
            Prova tal-oriġini:
            Il-paragrafu ġie kompletament abbozzat mill-ġdid, l-aktar biex jinftiehem aħjar u biex jiġi adattat għar-regolamenti fis-seħħ.
            Qed jiġu pprovduti xi kjarifiki rigward il-purezza tar-razza tal-annimali fl-irziezet u rigward l-għalf magħmul esklussivament mill-ħalib tal-omm tal-ħaruf tal-ħalib, biex jiġu żgurati wħud mill-elementi essenzjali li jagħtu lill-prodott l-ispeċifiċità tiegħu.
            L-identifikazzjoni tal-annimali fir-razzett hija mmodifikata: l-ispeċifikazzjoni bħalissa ssemmi li l-annimali huma identifikati b’tikketta tal-widna mwaħħla mal-widna tax-xellug li turi żewġ ittri kapitali (marka ta’ identifikazzjoni tat-trobbija) segwiti min-numru tas-serje u d-data tat-twelid tal-annimal. Din l-identifikazzjoni mhix imsemmija fil-leġiżlazzjoni fis-seħħ u timplika li l-annimal irid ikollu żewġ tikketti ma’ widintu.
            Għalhekk l-identifikazzjoni tal-ħrief hija modifikata: din tista’ ssir qabel it-tluq mir-razzett u mhux fit-twelid kif indikat fl-ispeċifikazzjoni fis-seħħ, skont il-leġiżlazzjoni fis-seħħ (Artikolu 4 (6) tar-Real Decreto 685/2013, de 16 de septiembre, por el que se establece un sistema de identificación y registro de los animales de las especies ovina y caprina) (Digriet Irjali 685/2013, tas-16 ta’ Settembru, li jistabbilixxi sistema għall-identifikazzjoni u r-reġistrazzjoni ta’ annimali tal-ispeċi tan-nagħaġ u l-mogħoż).
            Il-kliem il-ġdid jinkludi elementi ġodda relatati mal-kontroll tat-trasport tal-annimali, li huma importanti għall-benesseri tagħhom, u għall-karatteristiċi tal-laħam.
            Is-subparagrafu li jsemmi l-klassifikazzjoni tal-karkassi mill-kumitat tħassar għax ma baqax koerenti mal-proċedura ta’ ċertifikazzjoni.
            Il-kontenut tal-materjal ta’ appoġġ fiżiku li jakkumpanja l-prodott waqt it-trasport m’għadux imsemmi peress li dan il-materjal ta’ appoġġ fiżiku huwa dettaljat fit-taqsima tat-tikkettar, u huwa speċifikat li din l-identifikazzjoni għandha ssir fil-biċċerija.
            Żdiedu d-dispożizzjonijiet tal-Artikolu 4 (2) tar-Regolament ta’ Implimentazzjoni tal-Kummissjoni (UE) Nru 668/2014.
            Żdiedu wkoll il-kontroll tal-produzzjoni, it-trasport u l-qatla tal-ħrief tal-ħalib, kif ukoll it-tirqim u l-klassifikazzjoni tal-karkassi.
            L-ispezzjoni tal-prodott finali permezz ta’ analiżi organolettika f’laboratorju li għandu l-esperjenza, it-tagħmir, l-infrastruttura u l-persunal meħtieġa biex iwettaq dawn il-kompiti ukoll żdiedu f’dan il-paragrafu.
            Ir-referenzi għall-kunsill regolatorju tneħħew biex ma jillimitawx il-moviment liberu tal-oġġetti u s-servizzi.
            Il-kliem attwali fl-ispeċifikazzjoni attwali:
            Kontrolli u ċertifikazzjoni
            Il-ħrief tal-ħalib adatti għall-produzzjoni tal-laħam protett mill-IĠP jiġu minn irziezet reġistrati.
            Il-ħrief tal-ħalib protetti jridu jkunu twieldu u trabbew fl-irziezet tan-nagħaġ marbutin maż-żona tal-produzzjoni indikata fil-punt C.
            Huma identifikati mat-twelid b’tikketta mwaħħla mal-widna tax-xellug li turi żewġ ittri kapitali (marka ta’ identifikazzjoni tat-trobbija) segwita min-numru tas-serje u d-data tat-twelid li jidhru fuq iċ-ċertifikat tat-twelid.
            Il-qatla u t-tirqim isir f’biċċeriji u fi swali tat-tqattigħ u tal-ippakkjar irreġistrati fir-reġistru tal-irziezet tal-kunsill regolatorju.
            Il-kunsill regolatorju, permezz tal-kumitat ta’ klassifikazzjoni tal-karkassi, jagħżel il-karkassi li jistgħu jibbenefikaw mill-indikazzjoni ġeografika protetta fuq il-bażi tal-punt B). Dawn huma pprovduti b’tabella “Lechazo de Castilla y León” li tidentifika l-prodott protett.
            Il-karkassi kollha tal-IĠP li jintbagħtu għall-bejgħ għandhom jiġu pprovduti b’dawn it-tabelli, li dejjem juru l-logo tal-kunsill regolatorju, id-data tal-qatla u numru ta’ identifikazzjoni, inkella ma jkunux jistgħu jinbiegħu.
            Ikun xi jkun it-tip ta’ imballaġġ li fih il-partijiet jintbagħtu għall-bejgħ, huma jiġu pprovduti b’siġilli ta’ garanzija nnumerati maħruġa mill-kunsill regolatorju, applikati fir-razzett skont ir-regoli stabbiliti mill-kunsill regolatorju, u dejjem b’tali mod li ma jkunux jistgħu jerġgħu jintużaw.
            L-informazzjoni fuq it-tabelli, it-tikketti u l-elementi ta’ kontroll tal-kunsill regolatorju għandhom dejjem ikunu konsistenti.
            Il-karkassi protetti mill-IĠP għandhom jiġu ttrasportati biss mill-istabbilimenti rreġistrati mill-kunsill regolatorju sabiex il-kwalità tagħhom ma tiġix affettwata u ma tagħmilx ħsara lir-reputazzjoni tal-IĠP.
            Għandu jiġi emendat kif ġej:
            L-irziezet tan-nagħaġ irreġistrati fir-reġistri uffiċjali rilevanti u li jistgħu jiggarantixxu l-purezza tar-razez tal-annimali tagħhom biss ikunu jistgħu jipproduċu ħrief koperti mill-IĠP.
            L-irziezet għandhom ikunu jinstabu fiż-żona definita u l-ħrief tal-ħalib għandhom ikunu mwielda u mrobbija f’dawn l-irziezet, mingħajr għalf ieħor ħlief il-ħalib tal-omm.
            Il-ħrief huma identifikati qabel ma joħorġu mir-razzett skont il-leġiżlazzjoni fis-seħħ u l-identifikazzjoni għandha wkoll il-logo tal-IĠP.
            It-trasport tal-ħrief lejn il-biċċerija jsir f’vetturi awtorizzati kif xieraq, u l-annimali jridu jivvjaġġaw bid-dokumenti li jakkumpanjawhom.
            Il-qatla, it-tirqim, it-tqattigħ, l-ippakkjar u d-distribuzzjoni tal-laħam protett isiru esklussivament fl-impjanti tal-operaturi rreġistrati fir-reġistri tal-awtorità ta’ kontroll.
            Il-prodott mibgħut għall-bejgħ huwa identifikabbli f’kull mument u l-informazzjoni fuq it-tabelli, it-tikketti u elementi oħra ta’ kontroll għandhom ikunu konsistenti. L-identifikazzjoni ssir fil-biċċerija.
            Il-laħam protett mill-IĠP għandu jiġi ttrasportat biss mill-operaturi rreġistrati sabiex il-kwalità tiegħu ma tiġix affettwata u ma tagħmilx ħsara lir-reputazzjoni tal-IĠP.
            L-operaturi kollha għandhom ikunu kapaċi:
            
                        (a)
                     
                     
                        jidentifikaw il-fornitur, il-kwantità u l-oriġini tal-konsenji kollha tal-ħaruf li jaslulhom,
                     
                  
                        (b)
                     
                     
                        jidentifikaw lid-destinatarju, il-kwantità u d-destinazzjoni tal-karkassi ttikkettati,
                     
                  
                        (c)
                     
                     
                        jistabbilixxu r-rabta bejn kull konsenja ta’ ħrief ħajjin imsemmija fil-punt (a) u kull konsenja ta’ karkassi ttikkettati msemmija fil-punt (b).
                     
                  Il-produzzjoni, it-trasport, il-qatla u t-tirqim tal-ħrief tal-ħalib u l-klassifikazzjoni tal-karkassi jiġu kkontrollati.
            Il-kontroll tal-karatteristiċi organolettiċi tal-laħam isir permezz ta’ analiżi mwettqa f’laboratorju li għandu l-esperjenza, it-tagħmir, l-infrastruttura u l-persunal meħtieġ biex iwettaq dawn il-kompiti.
            
               Emenda Nru 6
            
            Metodu ta’ ksib:
            Dan il-paragrafu għadda minn reviżjoni kbira: tneħħew il-partijiet diġà msemmija f’paragrafi oħra jew li jikkorrispondu għad-dispożizzjonijiet jew għall-projibizzjonijiet imsemmija fil-leġiżlazzjoni fis-seħħ.
            Ir-referenza għat-trasport tal-annimali sal-biċċerija filgħodu ġiet eliminata minħabba li l-biċċeriji issa saru joperaw kontinwament.
            Ir-referenza għall-qatla tal-annimali mhux aktar minn 10 sigħat wara d-dħul tagħhom fil-biċċerija tħassret u ġiet sostitwita b’referenza għal-limiti taż-żmien stabbiliti mil-leġiżlazzjoni fis-seħħ.
            Fl-aħħarnett, il-paragrafu issa jindika t-temperatura li fiha l-laħam għandu jinżamm, skont il-limiti stabbiliti mil-leġiżlazzjoni fis-seħħ għal dan it-tip ta’ prodott, u jipprovdi li l-bejgħ tal-karkassi ttikkettati jista’ jseħħ aktar minn tmint ijiem wara l-qatla meta dawn jiġu ppakkjati f’kundizzjonijiet li jestendu l-iskadenza tagħhom.
            Ir-referenzi għall-awtorizzazzjoni mogħtija jew għall-kontroll li jsir mill-kunsill regolatorju tneħħew ukoll biex ma jillimitawx il-moviment liberu tal-oġġetti u l-libertà li jiġu pprovduti servizzi.
            Il-kliem attwali fl-ispeċifikazzjoni attwali:
            Il-karkassi protetti mill-IĠP jiġu minn ħrief tal-ħalib tar-razez indikati fil-punt B) u mill-inkroċjar tar-razez tagħhom u li jiġu mitmugħa esklussivament mill-ħalib tal-omm.
            Il-kunsill regolatorju jista’ jistabbilixxi standards obbligatorji għat-trobbija u l-immaniġġjar tal-bhejjem u rigward il-kwalità tal-għalf tal-ommijiet.
            Taħt l-ebda ċirkostanza n-nagħaġ ma jistgħu jirċievu promoturi tat-tkabbir jew prodotti simili oħra.
            Iż-żona tal-qatla u tat-tirqim tal-karkassi tikkorrispondi għall-komunità awtonoma ta’ Castilla y León.
            L-annimali huma ttrasportati lejn il-biċċerija f’vetturi awtorizzati kif xieraq, u jiġi żgurat li l-annimali ma jweġġgħux u ma jkunux skomdi b’tali mod li jaffettwa l-istat jew l-integrità fiżika tagħhom.
            L-annimali m’għandhomx jinqabdu mill-ġilda, jaqilgħu daqqiet u jiġu marsusa matul it-trasport. It-trasport isir filgħodu, preferibbilment kmieni, biex jiġu evitati vjaġġi twal.
            Jekk in-nagħaġ intiżi biex jiġu protetti mill-IĠP ikunu jinsabu f’żona ta’ ġbir fl-istess ħin ta’ nagħaġ oħrajn, għandhom jiġu ttrasportati f’gaġeġ separati fil-vettura u pparkjati f’żoni separati matul il-perjodu tal-mistrieħ.
            Dan għandu jkun kemm jista’ jkun qasir u fi kwalunkwe każ, għandu jiġi stabbilit bi ftehim mas-servizzi tekniċi tal-kunsill regolatorju.
            L-annimali kollha maħsuba biex jiġu koperti mill-IĠP jinqatlu dakinhar li jidħlu fil-biċċerija u dejjem fi żmien 10 sigħat.
            Huma jinqatlu separatament mill-annimali oħra.
            Il-qatla u/jew l-immaniġġjar tal-annimali li l-karkassi tagħhom x’aktarx ikunu protetti mill-IĠP għandhom iseħħu fl-irziezet irreġistrati apposta għal dan il-għan fir-reġistri korrispondenti u awtorizzati skont id-dispożizzjonijiet fis-seħħ għas-suq nazzjonali u tal-UE.
            Fil-każijiet kollha, it-tneħħija tar-ras issir mill-ġog atlanto-oċċipitali.
            It-tqattir tal-karkassi jsir fi kmamar tat-tkessiħ f’temperatura ta’ 4 °C sal-għada tal-qatla. Imbagħad il-karkassi jridu jinħażnu fi friġis f’temperatura ta’ 1 °C għal massimu ta’ 5 ijiem.
            Il-perjodu tal-bejgħ ma jistax jaqbeż it-tmint ijiem mill-qatla.
            Għandu jiġi emendat kif ġej:
            Il-ħrief tal-ħalib għandhom jitwieldu u jitrabbew fl-irziezet tan-nagħaġ irreġistrati u ma jistgħux jinħarġu qabel ma jiġu kkummerċjalizzati.
            Il-ħrief tal-ħalib jiġu mitmugħa esklussivament il-ħalib tal-omm.
            It-tul taż-żmien tat-trasport tal-ħrief lejn il-biċċerija huwa konformi mal-leġiżlazzjoni fis-seħħ jew mal-istandard li jissostitwiha.
            Jekk in-nagħaġ intiżi biex jiġu protetti mill-IĠP ikunu jinsabu f’żona ta’ ġbir fl-istess ħin ta’ nagħaġ oħrajn, għandhom jiġu ttrasportati b’mod li ż-żewġ gruppi ma jitħalltux.
            L-annimali kollha protetti mill-IĠP jiġu mbiċċra fil-perjodu stabbilit mil-leġiżlazzjoni fis-seħħ u separatament mill-annimali oħra.
            Il-qatla, it-tirqim u/jew it-tqattigħ tal-annimali iseħħu fi stabbilimenti irreġistrati kif xieraq għal dan il-għan fir-reġistri korrispondenti.
            Fejn ikun meħtieġ, it-tneħħija tar-ras issir mill-ġog atlanto-oċċipitali.
            Wara l-qatla, il-karkassi jitqiegħdu fi friġis fil-biċċerija f’temperatura ta’ bejn 1 sa 7 °C sakemm jinbiegħu.
            Il-perjodu tal-bejgħ tal-laħam, skont dawn l-ispeċifikazzjoni, huwa sa tmint ijiem wara l-qatla. Jekk il-laħam jitqiegħed fis-suq ippakkjat jew miżmum f’kundizzjonijiet li jestendu l-perjodu ta’ skadenza tagħhom, il-perjodu tal-bejgħ jista’ jkun itwal, sakemm il-karatteristiċi deskritti fil-paragrafu “Deskrizzjoni tal-prodott” ma jinbidlux.
            
               Emenda Nru 7
            
            Tikkettar:
            Dan il-paragrafu jiddeskrivi l-kontenut minimu li għandu jidher fuq it-tikketti, billi jżid il-logo l-ġdid tal-IĠP “Lechazo de Castilla y León” mis-sena 2011 u jħassar ir-referenzi għall-awtorizzazzjoni jew għall-ispezzjonijiet imwettqa mill-kunsill regolatorju biex ma jillimitax il-moviment liberu tal-oġġetti u l-libertà li jiġu pprovduti servizzi.
            Il-kliem attwali fl-ispeċifikazzjoni attwali:
            Il-karkassi kollha tal-“Lechazo de Castilla y León” li jintbagħtu għall-bejgħ għandhom jiġu pprovduti b’tabella, li dejjem ikollha l-logo tal-kunsill regolatorju, id-data tal-qatla u numru ta’ identifikazzjoni, inkella ma jistgħux jinbiegħu bħala tali.
            Ikun xi jkun it-tip ta’ imballaġġ li fih il-partijiet jintbagħtu għall-bejgħ, huma jiġu pprovduti b’tabelli ta’ garanzija nnumerati, maħruġa mill-kunsill regolatorju, u mwaħħla b’tali mod li ma jkunux jistgħu jerġgħu jintużaw.
            It-tikketti li bihom jinbiegħ il-ħaruf “Lechazo de Castilla y León” iridu jiġu approvati minn qabel mill-kunsill regolatorju.
            Għandu jiġi emendat kif ġej:
            Il-karkassi kollha u/jew il-pakketti kollha li jintbagħtu għall-bejgħ taħt l-IĠP “Lechazo de Castilla y León” irid ikollhom bilfors tabella ta’ garanzija li tindika mill-inqas il-logo tad-denominazzjoni, id-data tal-qatla u n-numru ta’ identifikazzjoni u li titwaħħal b’tali mod li ma tistax terġa’ tintuża.
            Dan huwa l-logo tal-isem:
            
               Emenda Nru 8
            
            Awtorità ta’ kontroll:
            L-awtorità ta’ kontroll attwali kompetenti hija l-“Instituto Tecnológico Agrario de Castilla y León”, (Istitut Teknoloġiku Agrikolu ta’ Castilla y León).
            Il-kliem attwali fl-ispeċifikazzjoni attwali:
            Kostituzzjoni:
            Huwa l-kunsill regolatorju, korp professjonali magħmul minn rappreżentanti tas-settur tal-produzzjoni, li jrid iwettaq il-kontrolli tal-indikazzjoni ġeografika protetta “Lechazo de Castilla y León”.
            Dan huwa magħmul minn:
            
                        —
                     
                     
                        President,
                     
                  
                        —
                     
                     
                        Viċi President,
                     
                  
                        —
                     
                     
                        5 rappreżentanti tas-settur tat-trobbija tal-bhejjem,
                     
                  
                        —
                     
                     
                        5 rappreżentanti tas-settur industrijali,
                     
                  
                        —
                     
                     
                        membru tekniku li jirrappreżenta lill-amministrazzjoni.
                     
                  Il-mandat tal-membri jiġġedded kull erba’ snin f’elezzjonijiet demokratiċi.
            Qasam ta’ kompetenza:
            
                        (a)
                     
                     
                        f’materji territorjali: iż-żoni ta’ produzzjoni u tħejjija;
                     
                  
                        (b)
                     
                     
                        fir-rigward tal-produtturi: prodotti koperti mill-IĠP fl-istadji kollha tal-produzzjoni, it-tħejjija, it-trasport u l-bejgħ;
                     
                  
                        (c)
                     
                     
                        fir-rigward tal-persuni: dawk elenkati fir-reġistri differenti.
                     
                  Funzjonijiet/Rwoli:
            
                        —
                     
                     
                        l-iżvilupp u l-kontroll tar-reġistri differenti,
                     
                  
                        —
                     
                     
                        il-gwida, is-sorveljanza u l-kontroll tal-produzzjoni, l-ippakkjar u l-kwalità tal-laħam protett. L-attivitajiet ta’ kontroll u ta’ sorveljanza jsiru minn spetturi awtorizzati mill-amministrazzjoni korrispondenti, li jaġixxu b’mod imparzjali fir-rigward tal-produtturi u tal-proċessuri,
                     
                  
                        —
                     
                     
                        il-klassifikazzjoni tal-prodott,
                     
                  
                        —
                     
                     
                        il-promozzjoni u l-appoġġ tal-indikazzjoni ġeografika protetta
                     
                  
                        —
                     
                     
                        it-teħid ta’ azzjoni b’responsabbiltà sħiħa u b’kapaċità legali għad-dħul f’obbligi u għad-deher fil-qorti, biex jibda l-azzjonijiet li jaqgħu taħt il-missjoni ta’ rappreżentanza u ta’ difiża tal-interessi ġenerali tad-denominazzjoni speċifika.
                     
                  Għandu jiġi emendat kif ġej:
            
                        Instituto Tecnológico Agrario de Castilla y León
                     
                  
                        Ctra. de Burgos Km 119. Finca Zamadueñas
                     
                  
                        47071 Valladolid
                     
                  
                        Valladolid
                     
                  
                        ESPAÑA
                     
                  
                        Tel. +34 983412034
                     
                  
                        Faks + 34 983412040
                     
                  
                        Email: controloficial@itacyl.es
                     
                  L-Instituto Tecnológico Agrario de Castilla y León (Istitut Teknoloġiku Agrikolu ta’ Castilla y León), permezz tas-Subdirettorat għall-kwalità u l-promozzjoni tal-ikel, huwa l-awtorità kompetenti li twettaq il-funzjonijiet tal-verifika tal-konformità mal-ispeċifikazzjoni u tal-applikazzjoni tar-regoli dwar il-pieni stabbiliti fil-liġi 1/2014 tad-19 ta’ Marzu, Agraria de Castilla y León.
            DOKUMENT UNIKU
            
               “Lechazo de Castilla y León”
            
            
               Nru tal-UE: PGI-ES-02188 — 26.9.2016
            
            
               DOP ( ) IĠP ( X )
            
            1.   Isem
            
            “Lechazo de Castilla y León”
            2.   Stat Membru jew pajjiż terz
            
            Spanja
            3.   Deskrizzjoni tal-prodott agrikolu jew tal-oġġett tal-ikel
            
            3.1.   Tip ta’ prodott
            
            Klassi 1.1 Laħam frisk (u l-ġewwieni)
            3.2.   Deskrizzjoni tal-prodott li għalih japplika l-isem fil-punt (1)
            
            Il-prodott ġej mill-ferħ tan-nagħġa, ħaruf jew ħarufa, imwieled u mrobbi fit-territorju tal-komunità awtonoma ta’ Castilla y León, li jappartjeni għar-razez Churra, Castellana, Ojalada jew mill-inkroċjar bejn dawn ir-razez, mitmugħ esklussivament bil-ħalib tal-omm.
            L-indikazzjoni ġeografika “Lechazo de Castilla y León” tkopri l-karkassi li jissodisfaw il-karatteristiċi li ġejjin:
            
                        —
                     
                     
                        il-piż tal-karkassa: bejn 4,5 u 7 kg. Jekk il-karkassa tiġi ppreżentata bir-ras u l-ġewwieni, dan il-piż jiżdied b’1 kg;
                     
                  
                        —
                     
                     
                        klassifikazzjoni tal-karkassa: kategorija A tal-ogħla kwalità, skont ir-regoli Ewropej fis-seħħ dwar il-klassifikazzjoni ta’ karkassi tan-nagħaġ;
                     
                  
                        —
                     
                     
                        preżentazzjonijiet: karkassa bir-ras u l-ġewwieni, karkassa mingħajr ras jew ġewwieni, nofs karkassa u qatgħat primarji;
                     
                  
                        —
                     
                     
                        Konformazzjoni: profil rettilineari b’tendenza li jkun subkonvess, proporzjonijiet armonizzati u truf kemmxejn għat-tond;
                     
                  
                        —
                     
                     
                        karatteristiċi tax-xaħam: xaħam estern ta’ kulur abjad lewn ix-xemgħa. L-omentum jiksi l-karkassa. Il-kliewi huma miksija b’xaħam fuq mill-inqas nofs il-wiċċ tagħhom.
                     
                  
                        —
                     
                     
                        kulur tal-laħam: abjad lewn il-perla jew roża ċar;
                     
                  
                        —
                     
                     
                        karatteristiċi tal-laħam: laħam tari ħafna bi ftit xaħam fil-muskoli, immerraq sew u jinħass artab ħafna.
                     
                  3.3.   Għalf (għall-prodotti li joriġinaw mill-annimali biss) u materja prima (għall-prodotti pproċessati biss)
            
            L-għalf tal-ommijiet isir fil-mergħa biex jittieħed vantaġġ mill-qasbijiet u l-mergħat naturali taż-żona identifikata, fis-sajf, bejn il-ġbir taċ-ċereali u l-ħrit tal-art fil-bidu tal-ħarifa.
            Mill-bidu tar-rebbiegħa sal-bidu tax-xitwa, huma l-mergħat naturali l-oħra li fihom tikber il-veġetazzjoni tal-komunità awtonoma ta’ Castilla y León, li jintużaw għall-għalf tan-nagħaġ.
            Meta jieqaf jikber il-ħaxix fix-xitwa u matul il-perjodi fejn ikun meħtieġ aktar għalf (twelid u treddigħ), kif ukoll matul perjodi ta’ nuqqas ta’ ikel minħabba kundizzjonijiet klimatiċi avversi, id-dieta bażika tista’ tiġi supplimentata bi provvista magħmula minn ċereali, legumi u foraġġ, skont il-leġiżlazzjoni fis-seħħ fl-Unjoni.
            L-annimali intiżi għall-protezzjoni tal-IĠP jibqgħu mal-ommijiet tagħhom u jixorbu biss il-ħalib ta’ ommhom sal-mument tal-qatla.
            3.4.   Passi speċifiċi fil-produzzjoni li jridu jsiru fiż-żona ġeografika ddefinita
            
            L-annimali jitwieldu u jitrabbew, jinqatlu u jiġu ppreparati fiż-żona ġeografika indikata.
            3.5.   Regoli speċifiċi dwar it-tqattigħ, it-tħakkik, l-ippakkjar, eċċ. tal-prodott li għalih tirreferi d-denominazzjoni
            
            —
            3.6.   Regoli speċifiċi dwar it-tikkettar
            
            Il-karkassi kollha u/jew il-pakketti kollha li jintbagħtu għall-bejgħ taħt l-IĠP “Lechazo de Castilla y León” irid ikollhom bilfors tabella ta’ garanzija li tindika mill-inqas il-logo tad-denominazzjoni, id-data tal-qatla u n-numru ta’ identifikazzjoni u li titwaħħal b’tali mod li ma tistax terġa’ tintuża.
            Dan huwa l-logo tad-denominazzjoni:
            4.   Deskrizzjoni fil-qosor taż-żona ġeografika
            
            Iż-żona ġeografika indikata tinkludi t-territorju kollu tal-komunità awtonoma ta’ Castilla y León.
            5.   Rabta maż-żona ġeografika
            
            Ir-rabta bejn iż-żona ġeografika u l-prodott “Lechazo de Castilla y León” hija bbażata fuq ir-reputazzjoni tal-isem u l-metodu ta’ produzzjoni tradizzjonali, li skontha l-annimal jiġi mitmugħ esklussivament bil-ħalib tal-omm, li, flimkien mal-użu tar-razez Churra, Castellana u Ojalada, jagħti lil-laħam karatteristiċi speċifiċi.
            Iż-żona ta’ produzzjoni ta’ nagħaġ li jappartjenu għat-tliet razez indiġeni, churra, castellana u ojalada, maħsuba għall-produzzjoni ta’ karkassi protetti mill-IĠP, tkopri ż-żona kollha ta’ Castilla y León. Dan ir-reġjun huwa kkaratterizzat minn xitwa ħarxa u twila bi ċpar oħxon u frekwenti u bi ġlata bikrija li ddum, u sjuf qosra u irregolari, li matulhom jalternaw perjodi ta’ kesħa u oħrajn ta’ sħan u nexfin. Ftit tagħmel xita fil-biċċa l-kbira tal-pjanuri u hemm differenzi kbar bejn l-uniformità relattiva tal-pjanuri u l-kuntrasti klimatiċi li jikkaratterizzaw iż-żoni muntanjużi.
            Castilla y León huwa reġjun Spanjol li l-agrikoltura tiegħu hija essenzjalment taċ-ċereali u li m’għandux possibbiltajiet kbar li jbiddel l-orjentazzjoni produttiva tiegħu minħabba l-limiti infrastrutturali tiegħu. Mis-superfiċje totali taż-żona indikata, 66,5 % hija magħmula minn pjanuri li jinsabu fiċ-ċentru tal-komunità, fl-għoli, u prinċipalment iddedikati għall-kultivazzjoni taċ-ċereali. Iż-żona periferika, b’altitudni ogħla u fejn l-ammont ta’ xita huwa ogħla, fiha wkoll meded ta’ ċereali (qasbijiet) u mergħat naturali. Dawn jikkonsistu fi ħxejjex li jikbru waħedhom fl-art mistrieħa jew mhux maħduma u f’riżorsi tal-ikel li joffru l-ispeċi varji ta’ arbuxelli bħal ħaxixet il-mikinsa jew erikaċi, speċijiet ta’ cystisus (Cistus ladeniferus u laurifolius), li huma l-ispeċi dominanti fil-makkja tal-biċċa l-kbira tar-reġjun, kif ukoll il-labiatae u l-legumi (Genista falcata, Cystisus, ġinestrun), is-sagħtar u pjanti oħra karatteristiċi bħall-bucranium (Ononis tridentata). Fil-mergħat vasti subalpini, hemm il-preżenza dominanti ta’ nardum (Nardus stricta) u żwien (Festuca).
            It-topografija u l-klima kkundizzjonaw l-iżvilupp tas-settur agrarju, kemm minħabba l-limitazzjonijiet li imponew kif ukoll il-possibbiltajiet li offrew f’termini ta’ produzzjoni. Il-varjazzjonijiet fit-temperatura illimitaw l-għażla ta’ uċuħ li jeħtieġu temperaturi baxxi (ċereali, qamħirrum, ġirasol, nifel, eċċ.) u n-nuqqas ta’ ilma fis-sajf minħabba li tonqos ix-xita matul ix-xhur tas-sajf wassal għal dipendenza fuq it-tisqija. B’hekk, f’ħafna żoni, il-kultivazzjoni taċ-ċereali kienet l-unika għażla ta’ produzzjoni għall-bdiewa fid-dawl tal-kundizzjonijiet ambjentali u t-trobbija tan-nagħaġ, l-aħjar għodda biex jiġu sfruttati l-qasbijiet u l-mergħat naturali temporanji mhux irrigati, bir-razez churras, castellanas u ojaladas ikunu l-aktar adattati għal dawn il-kundizzjonijiet minħabba r-reżistenza kbira tagħhom.
            L-iskarsezza ta’ mergħat naturali abbundanti u distribwiti tajjeb matul is-sena għall-għalf u l-produzzjoni regolari ta’ ħrief mitmugħa sew wasslet biex il-merħliet ikunu aktar maħsuba għall-produzzjoni tal-ħalib, u l-ħrief, b’hekk, kienu jinqatlu ta’ età żgħira ħafna.
            Il-pitturi fil-grotti li jinsabu fil-komun Salmantine de Las Batuecas u li jmorru lura għaż-żmien tal-invażjoni Ċeltika huma l-evidenza l-aktar antika tal-eżistenza u tat-trobbija tan-nagħaġ f’dik li llum hija Castilla y León. Iżda l-irziezet kollha raw żvilupp qawwi bis-saħħa tal-importanza ta’ Honrado Concejo de la Mesta de Pastores (assoċjazzjoni ta’ raħħala nomadi) rikonoxxuta minn Alphonse X Le Sage bħala “grupp ta’ raħħala li kienu jippjanaw id-distribuzzjoni tal-mergħat naturali, il-kalendarju tal-użu tar-riżorsi naturali, eċċ.”.
            Il-karatteristiċi fiżiċi taż-żona u l-fatturi naturali u umani tal-komunità ta’ Castilla y León iffurmaw sistema tradizzjonali ta’ produzzjoni permezz ta’ trobbija tal-bhejjem estensiva u semi-intensiva, li hija kkaratterizzata mill-użu ta’ mergħat naturali u riżorsi naturali, minn razzett tan-nagħaġ fejn jitrabbew l-annimali għar-riproduzzjoni b’sistema mħallta ta’ żmien fl-imqawel u żmien fil-mergħat naturali, u bl-għalf esklussiv tal-ħrief bil-ħalib tal-omm. Ir-razez indiġeni ta’ churras, castellanas, ojalada u slaleb tagħhom huma l-aktar adattati għal din is-sistema produttiva u jagħtu prodott ta’ kwalità eċċellenti, li huwa kkaratterizzat minn laħam abjad ħafna u tari u li fih ftit xaħam intramuskolari minħabba li l-ħrief jitħallew jieħdu biss il-ħalib tal-omm.
            Is-sistema ta’ produzzjoni u l-età bikrija tal-qatla ġew iddeterminati skont il-limitazzjonijiet ambjentali lokali, il-karatteristiċi tar-razez użati, li huma żgħar, u tradizzjonijiet tat-trobbija tal-bhejjem stabbiliti sew fir-reġjun. L-età u l-piż tal-ħaruf fil-mument tal-qatla min-naħa tagħhom jaffettwaw is-simna u l-konsistenza tax-xaħam, kif ukoll il-kulur u t-togħma u l-aroma tal-laħam.
            Il-qatla f’età bikrija u l-għalf bil-ħalib tal-omm jagħtu lil-laħam tal-ħaruf tal-ħalib “Lechazo de Castilla y León” kulur karatteristiku abjad lewn il-perla jew roża ċar. Il-konsistenza tarija u t-togħma tipika tal-laħam huma dovuti għall-piż baxx tal-ħrief fil-ħin tal-qatla u għall-għalf bil-ħalib tal-omm, żewġ fatturi li jagħmlu l-kollaġen ta’ dawn il-laħmijiet inqas stabbli waqt it-tisjir u b’hekk, aktar tarija.
            Il-karkassi tal-ħaruf tal-ħalib ukoll għandhom proporzjon għoli ta’ għadam meta mqabbel mal-muskolu minħabba li l-annimali jkunu żgħar ħafna u l-muskoli tagħhom ma jilħqux jikbru; dan jispjega wkoll l-infiltrazzjoni baxxa ta’ xaħam intramuskolari.
            Għalkemm jinqatel f’età bikrija, il-ħaruf “Lechazo de Castilla y León” għandu grad relattivament għoli ta’ simna interna u esterna. Dan huwa dovut għall-konsum tal-ħalib “ad limitum” li jipprovdi eċċess ta’ enerġija li, ikkombinat mal-fatt li dawn ir-razez jibqgħu żgħar, jakkumula bħala xaħam. Il-preżenza ta’ xaħmijiet fuq mill-inqas nofs il-wiċċ tal-kliewi tal-ħrief hija prova tal-għalf esklussiv mill-ħalib tal-omm. Dan ix-xaħam estern, ta’ kulur abjad lewn ix-xemgħa, jagħti lill-laħam aroma pjuttost tipika.
            Il-ħrief tal-ħalib “Lechazo de Castilla y León” jissodisfaw id-domanda qawwija tal-konsumaturi għal karkassi ħfief ħafna, li għandhom simna baxxa u laħam ta’ kulur ċar, li jippermettilhom li jiġu kkummerċjalizzati bi prezzijiet għoljin.
            Il-ħaruf mixwi b’mod tradizzjonali ilu platt popolari fil-gastronomija ta’ Castilla y León għal sekli twal. Għal sekli sħaħ, kien l-aħjar mod biex wieħed jiċċelebra xi okkażjoni mal-ħbieb jew mal-familja.
            Il-ħaruf tal-ħalib huwa wkoll preżenti fil-kotba tat-tisjir [Secretos de los Chefs: técnicas y trucos de 50 estrellas Michelín (Sigrieti tal-Koki: pariri u tekniki ta’ 50 stilla Michelin), minn Bon Vivant, 2008, daħla ta’ Ferran Adriá) u fir-rivisti gastronomiċi (De Origen, Carnicas 2000, Eurocarne, Siburitas, Argi, la guía de Turismo gastronomito de España 2009 de Anaya, eċċ.) u fil-Manwal Gastronomiku tal-ħaruf mixwi ppubblikat mill-assoċjazzjoni tal-koki tal-ħrief tal-ħalib f’Castilla y León.
            Hemm ukoll referenzi għall-kwalità tiegħu fl-istudji, bħal dak li sar fil-fakultà veterinarja tal-Università ta’ Zaragoza bl-isem “Identifikazzjoni u Adegwatezza tal-Kwalità u tal-Kompożizzjoni tal-Laħam ta’ Tipi Differenti ta’ Nagħaġ Ewropej. Adattament għall-Preferenzi tal-Konsumaturi”, li juri li l-ħaruf tal-ħalib huwa l-favorit tal-konsumaturi.
            
               Referenza għall-pubblikazzjoni tal-ispeċifikazzjoni
            
            (it-tieni subparagrafu tal-Artikolu 6(1) ta’ dan ir-Regolament)
            http://www.itacyl.es/opencms_wf/opencms/system/modules/es.jcyl.ita.extranet/elements/galleries/galeria_downloads/registros/2017_05_10_Pliego_Lechazo_I_G_P.pdf